SVT เข้าตา “กฟผ.” รับทุนหนุนเปลี่ยน “คอมเพรสเซอร์แอร์” ตู้ SUN Vending ลดโลกร้อน
SVT ไอเดียเข้าตา “กฟผ.” รับทุนสนับสนุนโครงการเปลี่ยน “คอมเพรสเซอร์แอร์” ตู้ SUN Vending ลดโลกร้อน วางเป้าปี 67 เปลี่ยนระบบครบ 1,200 ตู้
SVT ไอเดียเข้าตา “กฟผ.” รับทุนสนับสนุนโครงการเปลี่ยน “คอมเพรสเซอร์แอร์” ตู้ SUN Vending ลดโลกร้อน วางเป้าปี 67 เปลี่ยนระบบครบ 1,200 ตู้
8 ก.พ. 2566

นายพิศณุ โชควัฒนา กรรมการบริหาร และกรรมการผู้อำนวยการ บริษัท ซันเวนดิ้ง เทคโนโลยี จำกัด (มหาชน) หรือ SVT เปิดเผยว่า การดำเนินธุรกิจของ SVT ตลอดระยะเวลาที่ผ่านมา มุ่งมั่นให้ความสำคัญและความรับผิดชอบต่อสิ่งแวดล้อมมากพอๆ กับการสร้างรายได้และผลกำไรของบริษัทฯ เพื่อรักษาโลกไว้ให้ลูกหลานได้มีอากาศที่ดีและสดใสอย่างยั่งยืน โดยล่าสุด SVT ได้ร่วมมือกับ บริษัท เทอร์มีเดซ จำกัด ซึ่งเป็นผู้นำด้านอุตสาหกรรมผลิตและจัดจำหน่ายอุปกรณ์เครื่องทำความเย็น อาทิ ตู้แช่เย็น, แช่แข็ง เปิดดำเนินธุรกิจมากว่า 20 ปี เพื่อวิจัยและศึกษาการปรับเปลี่ยนระบบคอมเพรสเซอร์แอร์ (Compressor) และสารทำความเย็นธรรมชาติ R290 หรือ โพรเพน (Propane) ที่เป็นมิตรต่อสิ่งแวดล้อม ภายในเครื่องจำหน่ายสินค้าอัตโนมัติ SUN Vending เพื่อลดการปล่อยก๊าซเรือนกระจกออกสู่ชั้นบรรยากาศให้น้อยที่สุด แทนการใช้สารทำความเย็น R134A ที่ใช้อยู่ในปัจจุบัน
“ความร่วมมือดังกล่าว เข้าสู่ขั้นตอนการนำมาใช้จริงในเครื่องจำหน่ายสินค้าอัตโนมัติ SUN Vending แล้ว ทั้งนี้ ในการปรับเปลี่ยนมาใช้สาร R290 จะสามารถช่วยเพิ่มอัตราการประหยัดพลังงานได้มากกว่า 40% และเป็นมิตรต่อสิ่งแวดล้อม เพราะถือเป็นสารทำความเย็นธรรมชาติ ที่มีค่า GWP ต่ำ และค่า ODP เป็น 0 จึงนับเป็นสารทำความเย็นที่เป็นมิตรต่อสิ่งแวดล้อม มากที่สุด”นายพิศณุ กล่าว
ทั้งนี้จากนโยบายของภาครัฐที่สนับสนุนให้ประเทศไทยเดินหน้าภาคพลังงานสู่ความเป็นกลางทางคาร์บอน ปี 2593 และ Net Zero Emission ปี 2608 ซึ่งการไฟฟ้าฝ่ายผลิตแห่งประเทศไทย (กฟผ.) ถือเป็นหนึ่งในองค์กรที่มุ่งสร้างเครือข่ายผู้ประกอบการลดใช้พลังงาน ส่งเสริมเทคโนโลยีที่มีประสิทธิภาพสูงและใช้สารทำความเย็นที่เป็นมิตรต่อสิ่งแวดล้อม การปล่อยก๊าซเรือนกระจกออกสู่ชั้นบรรยากาศ
โดยจัดตั้งโครงการสนับสนุนเงินลงทุนแบบให้เปล่าสำหรับการเปลี่ยน/ติดตั้งตู้แช่ในเชิงพาณิชย์ที่ใช้สารทำความเย็นธรรมชาติ ซึ่งถือเป็นมาตรการบังคับใช้เกณฑ์มาตรฐานอนุรักษ์พลังงานสำหรับผู้ผลิตและจำหน่ายพลังงาน (Energy Efficiency Resources Standards : EERS) ซึ่ง SVT ได้เข้าร่วมโครงการดังกล่าว และได้รับการสนับสนุนเงินทุน เพื่อใช้ในโครงการปรับเปลี่ยนระบบคอมเพรสเซอร์แอร์ (Compressor) และสารทำความเย็นธรรมชาติ R290 หรือ โพรเพน (Propane) ที่เป็นมิตรต่อสิ่งแวดล้อม ภายในเครื่องจำหน่ายสินค้าอัตโนมัติ SUN Vending และนับเป็นโอกาสที่ดีของการพัฒนาศักยภาพของ SVT ในการก้าวไปสู่การใช้สารทำความเย็นธรรมชาติที่มีประสิทธิภาพสูงและเป็นมิตรต่อสิ่งแวดล้อมอย่างยั่งยืน
“ทาง กฟผ.มีนโยบายชัดเจนที่จะลดการใช้พลังงานและช่วยกันลดโลกร้อน ซึ่งการจัดตั้งโครงการดังกล่าวขึ้นมา ถือเป็นเรื่องที่ดีและสอดคล้องกับนโยบายของบริษัทฯ ดังนั้น SVT จึงเข้าร่วมโครงการฯ และได้รับการอนุมัติงบสนับสนุนในการเดินหน้าโครงการฯ ต่อไป ทั้งนี้ ทาง SVT มีเป้าหมายการปรับเปลี่ยนระบบคอมเพรสเซอร์แอร์ และสารทำความเย็นธรรมชาติ R290 ในเครื่องจำหน่ายสินค้าอัตโนมัติ SUN Vending  ให้ได้ครบ 1,200 ตู้ ภายในปี 2567 เพื่อลดการใช้สารทำลายชั้นบรรยากาศโอโซน และสร้างโอกาสทางธุรกิจสู่ผู้นำเทคโนโลยีทำความเย็นสีเขียวในอนาคต”